stanford-oval/wikipedia huggingface dataset:
רצח מיכל סלה

| --- | --- |

 לידה:  18 במאי 1987 ירושלים, ישראל 
 נרצחה:  3 באוקטובר 2019 (בגיל 32) רמת מוצא, ישראל 
 מדינה:  ישראל 
 מקצוע:  עובדת סוציאלית
 
מיכל סלה (18 במאי 1987 – 3 באוקטובר 2019) הייתה פעילה חברתית ועובדת סוציאלית ישראלית. נרצחה בידי בעלה אלירן מלול. הרצח קיבל תשומת לב ציבורית ותקשורתית רבה, ובעיני רבים הפך לסמל למאבקים נגד אלימות נגד נשים בישראל ואלימות בין בני זוג.
מיכל סלה

מיכל סלה נולדה בירושלים, וגדלה במושב בית זית, בת רביעית מתוך שישה ילדים. היא בוגרת מכינה קדם-צבאית למנהיגות חברתית "נחשון" ובוגרת תואר ראשון בחינוך מיוחד וחינוך בשילוב אומנויות ממכללת תל חי. סלה ניהלה פסטיבלים בינלאומיים, הקימה וניהלה תוכנית לקידום השפה האנגלית בצפת, בחצור הגלילית ובראש פינה (צח"ר) מטעם הסוכנות היהודית, הדריכה נוער מחוץ לישראל, עבדה כרכזת פר"ח, ונבחרה כנציגת חוג לימודיה באגודת הסטודנטים במכללת תל חי.
היא סיימה תואר שני בעבודה סוציאלית באוניברסיטה העברית בירושלים בהצטיינות, את דרישות התואר סיימה עשרה ימים לפני הירצחה. סלה עבדה כעובדת סוציאלית עם מתמודדי נפש, נוער בסיכון, קשישים ניצולי שואה, נפגעי תקיפה מינית בעלי צרכים מיוחדים, הנחתה הורים מוכרים לרווחה, וסייעה לילדים עם קשיים רגשיים ועם מוגבלויות פיזיות.
לדברי אחותה המובאים באתר מאקו הייתה נשואה לאלירן שנה בלבד לפני הרצח, ולפי דיווחי חדשות דובר על חשדות שנהג באלימות בנשים אחרות אתן היה בקשר, כלא אותן, וביצע בהן מעשי סדום ומעשים מגונים, אך טענות אלו לא הוגשו לבית המשפט בתצהיר המוקדם של התובע ולכן גם לא נידונו במהלכו, כך גם בן זוגה הקודם של סלה סיפר שמלול איים עליו בטלפון והזהירו שיתרחק ממיכל. לדברי האחות, מיכל עזבה אותה ועמדה להודיע למלול על פרידה, אך לא שיתפה את בני משפחתה במצבה או בתוכניותיה, וגם לא דיווחה להם על "שתלטנות וקנאות אובססיבית" של מלול כלפיה, וכנראה לא הבינה את הסכנה שהיא נתונה בה.
הרצח וההרשעה

על פי כתב אישום שהוגש נגד אלירן מלול, בעלה ואב בתה של מיכל סלה, ב-3 באוקטובר 2019 בעת ששהו בביתם שברמת מוצא בירושלים הכה מלול את סלה, הצטייד בסכין מטבח, גרר אותה מחדר בתם התינוקת, ודקר אותה 11 פעמים בסכין. עוד נכתב בכתב האישום כי מלול תקף את סלה באכזריות מיוחדת, הבאה לידי ביטוי בתקיפתה בנוכחות בתם התינוקת, וגרירתה על הרצפה ותוך ניסיונות ההתגוננות שלה. מלול שהה בזירת הרצח יחד עם סלה ובתה התינוקת במשך 17 שעות לאחר הרצח.
ב-6 באוקטובר 2021 הרשיע בית המשפט המחוזי בירושלים את אלירן מלול ברצח אשתו מיכל סלה בנסיבות מחמירות, סעיף בחוק העונשין שנכנס לתוקף שלושה חודשים בלבד לפני הרצח (כחלק מרפורמה בעבירות ההמתה), וגורר עונש קבוע של מאסר עולם.
ב-26 בדצמבר 2021 גזר בית המשפט המחוזי בירושלים על אלירן מלול את העונש המרבי בחוק – מאסר עולם ופיצוי מקסימלי של 258,000 שקלים שיועברו לחשבון בנק על שם בתו.
בעקבות הרצח

רצח מיכל סלה עורר עניין תקשורתי ניכר. האירוע עורר תגובות בכל החברה הישראלית ועורר מחאות ברחבי הארץ בקריאה להיאבק בתופעת האלימות נגד נשים והאלימות במשפחה.
בעקבות האירוע הופק סרט בן שני פרקים בתוכנית "עובדה" בערוץ 12. הסרט על מיכל סלה גרר גל שיתופים של סיפורי נשים שחוו התעללות במערכת היחסים. כמו כן נשים רבות החליטו לצאת מקשרים אלימים עם בני זוגן.
לילי בן עמי, אחותה של סלה, הקימה את העמותה "פורום מיכל סלה" למיגור אלימות באמצעות פתרונות טכנולוגים, "חשיבה מחוץ לקופסה", יחד עם דגש על אחריות ומודעות ציבורית רחבה לזיהוי הנורות האדומות לאלימות. העמותה עוסקת בהקמת מיזמים חדשניים וטכנולוגים, בשעת חירום ולמניעה מראש. פייסבוק תרמה 33 אלף שקלים לפרויקט. במאי 2020 אירח נשיא המדינה ראובן ריבלין את גמר מרתון היזמים (האקתון) לזכרה של מיכל סלה לפיתוח טכנולוגיות למיגור אלימות במשפחה והצלת חיים. האירוע התקיים ביום הולדתה ה-33 של מיכל. ההאקתון מתקיים מאז ב"פורום מיכל סלה" אחת לשנה בשיתוף עם גוגל, חברות עתירות ידע עולמיות כמו ווייז ופייסבוק, ובחסות מוסדות להשכלה גבוהה כמו האוניברסיטה העברית והאוניברסיטה הפתוחה. בשנת 2022 הוקם מרכז וירטואלי להפעלת צוותי הייעוץ והפיתוח ולהצגת הגמר.
ראו גם

אלימות נגד נשים בישראל
הערות שוליים

↑  איתי עמיקם רוני קובן, ‏גם אנחנו מיכל סלה, באתר ‏מאקו‏, 13 במאי 2020
↑  מאיה הורודניצאנו‏, הרצח במוצא: אלירן מלול חשוד בתקיפה ומעשים מגונים בבנות זוג קודמות, באתר וואלה, 8 בנובמבר 2019
↑  בן זוגה לשעבר של מיכל סלה ז"ל לנאשם אלירן מלול: "הרסת את החיים. היא הייתה בן אדם מדהים" (כל העיר)
↑  עובדה, ‏"לא עלה לי התסריט הזה, שאלירן רצח את מיכל. לא ידענו כלום", באתר ‏מאקו‏, 5 במאי 2020
↑  יעל פרידסון, אלים, נקמן וקנאי קיצוני: עדויות בנות זוגו של הנאשם ברצח מיכל סלה, באתר ynet, 6 בדצמבר 2019
↑  שלומי הלר, כתב אישום הוגש נגד אלירן מלול – רצח באכזריות את מיכל סלה ז"ל, באתר כל העיר, ‏12 בנובמבר 2019
↑  יאיר אלטמן, אלירן מלול הואשם ברצח מיכל סלה: "דקר אותה 11 פעמים", באתר ישראל היום, ‏12 בנובמבר 2019
↑  גלעד כהן, אלירן מלול הורשע ברצח מיכל סלה וצפוי למאסר עולם, באתר ynet, 6 באוקטובר 2021
↑  נורת אזהרה: להציל את "מיכל" הבאה, מקור ראשון, 6 במאי 2020
↑  אסנת גבריאלי, סיפורה של מיכל סלה: קריאת השכמה, באתר ישראל היום, ‏17 במאי 2020
↑  חנה בית הלחמי, אפשר היה להציל את מיכל סלה, באתר צומת השרון, ‏14 במאי 2020
↑  עובדה 2020 - מיכל סלה, שודר ב-5 במאי 2020
↑  ליאת קציר, ‏הסרט על מיכל סלה גרר גל שיתופים של סיפורי נשים שחוו התעללות במערכת היחסים, באתר ‏מאקו‏, 6 במאי 2020
↑  פורום מיכל סלה, באתר "גיידסטאר ישראל"
↑  פייסבוק תרמה עשרות אלפי שקלים לפרויקט לזכרה של מיכל סלה ז"ל, באתר ‏מאקו‏, 20 במאי 2020
↑  חדשות כיפה, ‏בית הנשיא אירח את גמר ה"האקתון" לזכרה של מיכל סלה ז"ל,  באתר כיפה, 20 במאי 2020
↑  גמר האקתון 2021 ביוטיוב
↑  האקתון 2022 באתר ההאקתון של פורום מיכל סלה
| --- | --- |
בקרת זהויות :  NLI: 987012579271705171
ברייתא דל"ב מידות

ברייתא דל"ב מידות הוא חיבור בנושא מידות שהתורה נדרשת בהן. הוא נחשב כברייתא, וכתיבתו מיוחסת לרבי אליעזר בן רבי יוסי הגלילי.
תיאור

הוא מהווה מערכת של 32 כללים ללימוד האגדה הנקראים 'מידות שהתורה נדרשת בהם', מתוכן 13 מידות הן מתורתו של רבי ישמעאל ומשמשות גם ללימוד ההלכה ו19 מידות שהוסיף רבי אליעזר בנו של רבי יוסי הגלילי הייחודיות ללימוד האגדה.
חיבור זה מופיע כ"פרשה ראשונה" בתוך חיבור שנקרא 'משנת רבי אליעזר', המשך החיבור (מ'פרשה שלישית' ואילך) מכונה מדרש אגור. הוא יצא לאור מכתב יד על ידי הלל גרשום ענלאו (אנ') בשנת 1934. בש"ס וילנא הברייתא נדפס לאחר כללי התלמוד שבסוף מסכת ברכות, בלוויית פירוש.
הברייתא נזכר בספרות פרשנות התורה, מאחרי תקופת הגאונים והלאה.
יש המאחרים את חיבורו לתקופות מאוחרות, וטוענים שאיננה מתקופת התנאים, לדבריהם ברייתא זו לא נכתבה לפני שלהי המאה ה-10, והיא עיבוד של מ"ט מידות שכתב רב שמואל בן חפני גאון בפירושו לתורה בעקבות רס"ג, זאת על סמך התאמה בין מונחים המשמשים את המידות שבברייתא ובין מונחים מקבילים בערבית, ועל סמך הקבלה בין הכללים שבמידות ובין כללים שקבע רס"ג בפירושו.
שלושים ושתיים המידות

בריבוי
במיעוט
בריבוי אחר רבוי
במיעוט אחר מיעוט
בקל וחומר מפורש
בקל וחומר סתום
בגזרה שווה
בבניין אב
בדרך קצרה
בדבר שהוא שנוי
מסדור שנחלק
מדבר שבא ללמד ונמצא למד
מכלל שאחריו מעשה והוא פרטו של ראשון
מדבר גדול שנתלה בקטן הימנו, להשמיע האוזן בדרך שהיא שומעת
משני כתובים המכחישים זה את זה, עד שיבוא הכתוב השלישי ויכריע ביניהם
מדבר שהוא מיוחד במקומו
מדבר שאינו מתפרש במקומו ומתפרש במקום אחר
מדבר שנאמר במקצת והוא נוהג בכל
מדבר שנאמר בזה והוא הדין בחברו
מדבר שנאמר בזה ואינו עניין לו, אבל הוא עניין לחברו
מדבר שהוקש לשתי מידות, ואתה נותן לו כוח היפה שבינותיהם
מדבר שחברו מוכיח עליו
מדבר שהוא מוכיח על חברו
מדבר שהיה בכלל ויצא מן הכלל ללמד על עצמו
מדבר שהיה בכלל ויצא מן הכלל ללמד על חברו
ממשל
מלשון נופל על לשון
מנגד
מלשון גימטריה
מלשון נוטריקון
מוקדם שהוא מאוחר בעניין
מוקדם שהוא מאוחר בפרשיות
פירושים לברייתא

ממפרשי הברייתא:
רבי שמשון מקינון חיבר ספר מיוחד העוסק בכללי הלימוד והפסיקה היהודיים, בשם ספר הכריתות; מתוך חמשת חלקי הספר, עוסק החלק הקרוי "נתיבות עולם" בדיון בברייתא דל"ב מידות של ר' אליעזר בנו של ר' יוסי הגלילי. בספרו הוא גם מסביר מדוע לא כלל רבי ישמעאל את המידות הללו בשיטתו למניית מידות התורה. הפירושים על ספרו מהווים גם הם פירושים לברייתא זו, ביניהם ספר תחלת חכמה שחיבר רבי יעקב חאגיז.
רבי אהרן אבן חיים חיבר ספר מיוחד, מידות אהרן, המפרש ומלבן את שלוש עשרה המידות של רבי ישמעאל הכלולות בברייתא דל"ב מידות.
רבי זאב וולף איינהורן (מהרז"ו) חיבר ספר העוסק בברייתא זו, בשם מדרש תנאים.
רבי צבי הירש קצנלבוגן מווילנה חיבר ספר בשם נתיבות עולם, כפירוש ודיון נרחב בברייתא דל"ב מידות.
הרש"ש ובנו רבי מתתיהו שטראשון כתבו הערות על הברייתא.
רבים מהפירושים יצאו לאור כספר בפני עצמו בדפוס ראם, וילנא תרפ"ה.
ראו גם

מידות שהתורה נדרשת בהן
לקריאה נוספת

מבוא לתורה שבעל פה, הוצאת האוניברסיטה הפתוחה, 1991. יחידה 2. עמ' 127.
משנת רבי אליעזר, או, מדרש שלשים ושתים מדות - י"ל בפעם הראשונה מכתבי יד ישנים עם מבוא והערות על ידי הלל גרשם ענעלאו. הוצאת בלוך, ניו יורק, תרצ"ד.
ברייתא דרבי אליעזר מל"ב מדות - מהדורה חדשה מוגהת ומוערת על-פי כתבי יד עם שינויי נוסחאות, בתוך ספר ילקוט מדרשים, חלק ח', צפת, תשע"ט. עמ' יז - לב, ועמ' קכה - רמה, בסוף הספר.
הערות שוליים

↑  הוצאת בלוך, ניו יורק, תרצ"ד
↑  לדוגמה: רד"ק על ירמיהו ל"ג כ"ו; יונה אבן ג'נאח בחיבורו הרקמה; הרמב"ם ספר המצוות עשה ל"ז
↑  משה צוקר, "לפתרון בעיית ל"ב מדות ו'משנת ר' אליעזר'", PAAJR 23 ‏(1954), עמ' א'-ל"ט
↑  בנוסחאות אחרות: ממעל, ובאחרות: מרמז.
| מידות שהתורה נדרשת בהן |
| --- | --- | --- |
| שבע מידות של הלל הזקן | קל וחומר • גזרה שווה • בניין אב מכתוב אחד • בניין אב משני כתובים • כלל ופרט • כיוצא בו במקום אחר • דבר הלמד מעניינו |  |
| שלש עשרה מידות של רבי ישמעאל | קל וחומר • גזרה שווה • בניין אב מכתוב אחד • בניין אב משני כתובים • כלל ופרט • פרט וכלל • כלל ופרט וכלל • כלל שהוא צריך לפרט • פרט שהוא צריך לכלל • דבר שהיה בכלל ויצא מן הכלל ללמד • דבר שהיה בכלל ויצא לטעון טעון אחר שהוא כעניינו • יצא לדון בדבר חדש • דבר הלמד מעניינו • דבר הלמד מסופו • שני כתובים המכחישים זה את זה |  |
| שלשים ושתים מידות של רבי אליעזר בן רבי יוסי הגלילי | ריבוי • מיעוט • ריבוי אחר ריבוי • מיעוט אחר מיעוט • קל וחומר מפורש • קל וחומר סתום • גזרה שווה • בניין אב • דרך קצרה • דבר שהוא שנוי • מחבור שנחלק • דבר שבא ללמד ונמצא למד • דבר שאחריו מעשה והוא פרטו של ראשון • דבר גדול שנתלה בקטן הימנו • שני כתובים המכחישים זה את זה • דבר שהוא מיוחד במקומו • דבר שאינו מתפרש במקומו ומתפרש במקום אחר • דבר שנאמר במקצת והוא נוהג בכל • דבר שנאמר בזה והוא הדין בחברו • דבר שנאמר בזה ואינו עניין לו אבל הוא עניין לחברו • דבר שהוקש לשתי מידות • דבר שחברו מוכיח עליו • דבר שהוא מוכיח על חברו • דבר שהיה בכלל ויצא מן הכלל ללמד על עצמו • דבר שהיה בכלל ויצא מן הכלל ללמד על חברו • משל • לשון נופל על לשון • נגד • גימטריה • נוטריקון • מוקדם שהוא מאוחר בעניין • מוקדם שהוא מאוחר בפרשיות |  |
| --- | --- |
בקרת זהויות :  NLI: 987009950576005171  LCCN: no2003071941  VIAF: 182026233   WorldCat (עם VIAF): 182026233
פרגאבאלין

| --- | --- |

 שם IUPAC
 (S)-3-(aminomethyl)-5-methylhexanoic acid
 שמות מסחריים בישראל
 ליריקה
 נתונים כימיים
 כתיב כימי:  C8H17NO2 
 מסה מולרית:  159.23 g.mol-1
 נתונים פרמוקוקינטיים
 זמינות ביולוגית:  ≥90%
 מטבוליזם:  זניח
 זמן מחצית חיים:  5–6.5 שעות
 הפרשה:  כליות
 בטיחות
 מעמד חוקי:  תרופת מרשם, בישראל נכללת בסל הבריאות
 קטגוריית סיכון בהריון:  קטגוריית סיכון B3 (אוסטרליה), קטגוריית סיכון C 
 דרכי מתן:  דרך הפה (לרוב); קיימות צורות למתן תוך ורידית, שאיפה
 מזהים
 קוד ATC:  N03AX16 
 מספר CAS:  128196-01-0
 PubChem:  5486971
 ChemSpider:  4589156
 
פְרֶגַאבּאַלין או "פּריגאבאלין" (Pregabalin, ידוע בישראל בשם המסחרי: "ליריקה" – Lyrica) הוא תכשיר מקבוצת התרופות נוגדות פרכוסים (אנטיאפילפטיות) המשמש:
בטיפול לכאבים נוירופאתיים ממקור פריפרי ומרכזי.
בטיפול בפיברומיאלגיה (2007 – תרופה ראשונה מאושרת על ידי FDA ספציפית לטיפול במחלה זו).
לפעמים כטיפול אדיובאנטי במחלת הכפיון עם פרכוסים חלקיים במבוגרים, עם או בלי התפשטות.
בחרדה כללית או מפושטת (אושרה לכך באיחוד האירופי (2007)
כתוצרת חברת "פייזר" באירופה הונהגה לשימוש בשנת 2004.
פותח על ידי חברת "פייזר" תחת השם "ליריקה", כיורש פוטנטי יותר של התרופה "גאבאפנטין" (נוירונטין), עם התוויות לאפילפסיה, נויראלגיה פוסט הרפטית ונוירופתיה פריפרית סוכרתית, פיברומיאלגיה וכו'.
מכירות התרופה הסתכמו בשנת 2010 לסכום שיא של 3 מיליארד דולר אמריקאי.
פרגאבאלין זמין בכמוסות של 25, 50, 75, 100, 150, 200, 225 ו-300 מ"ג. קיימת גם תמיסה אורלית עם טעם תותים ותוספת סוכרוז להסוואת הטעם המר.
המינון המרבי המומלץ הוא 600 מ"ג. המינונים צריכים להיות במעקב ועליות במינון צריכות להתחשב בסיבולת של המטופל.
כימיה ופעילות ביולוגית

פרגאבאלין הוא אנלוג של החומצה גאמא-אמינובוטירית "גאבא" (GABA), שפותח כתרופה לדיכוי פרכוס. למרות זאת, הוא איננו נקשר לקולטני GABA, אלא לתעלות יוני סידן קדם-סינפטיות, תלויות מתח.
היסטוריה

פְרגאבּאלין הומצא על ידי הביוכימאי ריצ'רד ברוס סילברמן מאוניברסיטת נורת'ווסטרן בארצות הברית. הוא אושר באיגוד האירופי בשנת 2004 ועל ידי מנהל המזון והתרופות האמריקאי FDA בדצמבר 2004. שווק בארצות הברית החל משנת 2005, אז אושר לשימוש בטיפול בכאבים נוירופאתיים וביוני 2007 אושר על ידי FDA גם במחלת פיברומיאלגיה והיה לתרופה הראשונה שאושרה עם התוויה זאת. פרגאבאלין נשארה היחידה עד לאישור של התרופה דולוקסטין (סימבלטה) ביוני 2008. תוקף הפטנט לליריקה פג באוקטובר 2013.
התוויות

טיפול בכאבים נוירופאתיים כמו בנוירופתיה סכרתית או נוירופתיה פוסט-הרפטית. אין מספיק נתונים בנוגע ליעילות שלו בכאבים נורופאתיים אחרים.
לא נראה מועיל במחקר על נוירופתיה באיידס.
טיפול במבוגרים הסובלים מפרכוסים חלקיים עם או בלי התפשטות (הכללה) משנית.
פיברומיאלגיה.
חרדה כללית (מפושטת, צפה) – אושר באיחוד האירופי.
בדרך כלל הרופאים מתחילים במינון נמוך של פְרגאבּאלין ומעלים אותו בהדרגה, לפי הערכת מצב המטופל. האפקט הטיפולי מופיע אחרי כשבוע של שימוש ולפי דיווחים אחדים דומה בהשפעתו לזה של לורזפם, אלפרזולם וונלפקסין.
התוויה ייחודית משולבת: במינון נמוך, מתאימה במיוחד למי שסובל מחרדה כללית, ואינו יכול ליטול נוגדי דיכאון וחרדה ממשפחת ה-SSRI, כגון פרוזק ציפרלקס וסרוקסט, המעלים את רמת הסרטונין, על כן הליריקה מתאימה בעיקר לבעלי נטייה דו-קוטבית, מאנית דפרסיבית, כיוון שהליריקה פועלת גם כמייצבת מצב רוח, אנטיאפילפטית וגם כנוגדת חרדה שילוב ייחודי שלא תמיד מציינים אותו. על כן, התוויה זו משלבת פתרון לשתי הבעיות גם יחד. כמו כן, השפעת התרופה מהירה יחסית תוך 7 ימים, ביחס לתחילת ההשפעה של תרופות ה-SSRI, ויש לה אפקט, בנטילה במינון נמוך, כמו ללורזפם-לוריואן, ואלפרזולם-קסנקס, ללא תופעות הלוואי הידועות של האחרונות, ממשפחת הבינזודיאזפינים. נציין שבמינון נמוך תופעות הלוואי מועטות מאוד, ונטילת התרופה לפני השינה מומלצת כיוון שעל קיבה ריקה נטמעת תוך שעה.
הליריקה היא פתרון טוב מאוד למי שיש לו את השילוב של נטייה דו-קוטבית עם חרדה כללית מפושטת ודיכאון מינורי. וזאת בכפוף להתייעצות עם הרופא המטפל כאפשרות נוספת ושאינה נוגדת תרופות בהן משתמשים באופן קבוע. במחקרים ארוכי טווח האפקט נראה המועיל עשיין אחרי תקופה ממושכת וללא הפרה של הארכיטקטוניקה של השינה.[דרוש מקור]
תופעות לוואי

תופעות שכיחות מאוד של פְרגאבּאלין (אצל יותר מ-10% מהמטופלים): הרגשות סחרחורת, ישנוניות וכאב ראש.
תופעות שכיחות (אצל בין 1%–10% מהמטופלים): טשטוש ראייה, ראיה כפולה, תיאבון מוגבר, אופוריה, בלבול, חלומות "חיים", שינויים בחשק המיני (ירידה או עלייה), רגזנות, אטקסיה, שינויים בריכוז, קואורדינציה לקויה, ירידה בזיכרון, רעד, דיסארתריה, פארסתזיות, סחרחורת (ורטיגו), יובש בפה ועצירות, הקאות ונפיחות, הפרעה בזקפה, עייפות, בצקת פריפרית, הרגשת שכרות, הפרעות בהליכה, עלייה במשקל.
תופעות פחות שכיחות (אצל 0.1%–1% מהמטופלים): דיכאון, עייפות, אי שקט, הזיות, מיוקלונוס, הפרעות תחושה (היפואסתזיה, היפרסתזיה), טכיקרדיה, ריור (סיאלוריאה), הזעות, סומק, פריחה, כיווצי שרירים, כאב שרירים, כאב מפרקים, אי שליטה על סוגר השתן, כאב בעת השתנה, תרומבוציטופניה, אבנים בכליה.
תופעות נדירות (מתחת ל-0.1% מהמטופלים): נויטרופניה, חסימת הולכה בלב - בדרגה 1, לחץ דם נמוך, יתר לחץ דם, דלקת לבלב, דיספגיה, אוליגוריה, תמס-שריר, מחשבות או התנהגויות אבדניות.
תסמונת גמילה או של הפסקה, אחרי שימוש ממושך אם מפסיקים אותו באופן פתאומי.
תסמיני "גמילה" או הפסקה: חוסר מנוחה, חוסר שינה, חרדה. אם הטיפול ניתן לטיפול באפילפסיה - הפסקה פתאומית עלולה להגביר את הפרכוסים או לגרום לחזרתם.
הפסקת הטיפול בפְרגאבּאלין נעשית בהדרגה בסיום הטיפול.
בגלל סיכון לסיבוכים מסוימים הקשורים לתופעות לוואי מסוימות אצל חולים בבעיות בריאות נוספות, אין להשתמש בתרופה זו ללא מעקב רפואי וכמו עם תרופות אחרות מומלץ לדווח לרופא על כל תופעת לוואי.
מנת יתר

חולים אחדים באי ספיקת כליות שקיבלו פרגאבאלין לקו במיוקלונוס, ככל הנראה בגלל הצטברות של התרופה.
מנת יתר חדה יכולה לגרום לישנוניות, טכיקרדיה, והיפרטוניות. על מנת לפקח על הטיפול או לאשר את אבחנת ההרעלה במיוקלונוס תוך כדי הטיפול בפרגאבאלין (ליריקה), על רקע אי ספיקת כליות כרונית יש לבצע מדידות בפלסמה, דם או סרום של רמת התרופה.
פרמקולוגיה > פרמקודינמיקה

בדומה לגאבאפנטין, פְרגאבּאלין מתקשר לתת-היחידה α2δ של תעלות הסידן תלויות מתח במערכת העצבים המרכזית וההיקפית, וגורם להפחתת מעבר הסידן בהן. פְרגאבּאלין מפחית את שחרורם של מתווכים עצביים כמו גלוטמט, נוראדרנלין וחומר פי (substance P). כמו כן הוא מגביר את רמות ה-GABA על ידי יצור תלוי-מינון של פעילות האנזים GAD‏ (glutamic acid decarboxylase).
האנזים GAD מתמיר בצעד יחיד את המתווך האקסיטטורי (מגרה) גלוטמט למתווך GABA המעכב. על כן פְרגאבּאלין מעצים במידה רבה את השפעת הבנזודיאזפינים, והברביטורטים.
פרמקולוגיה > פרמקינטיקה

ספיגה:
פְרגאבּאלין נספג במהירות כשניתן על קיבה ריקה עם פיק בפסלמה אחרי שעה. הזמינות האורלית (במתן פומית) של הפְרגאבּאלין היא בערך 90% או יותר והיא תלוית מינון.
שיעור ספיגת הפְרגאבּאלין פוחת אם נוטלים את התרופה עם אוכל. למרות זאת, למתן עם אוכל אין משמעות קלינית לגבי היקף הספיגה.
פיזור
הוכח כי פְרגאבּאלין חוצה את המחסום דם־מוח אצל עכברים, חולדות וקופים.
פְרגאבּאלין חוצה גם את השיליה אצל חולדות ונמצאה בחלב של חולדות מיניקות. אצל בני אדם נפח הפיזור של הפְרגאבּאלין בשביל מנה פומית הוא של 0.56L/kg בערך ואינו מחובר לחלבונים של הפלסמה.
מטבוליזם:
אצל בני אדם פְרגאבּאלין עובר מטבוליזם זניח. כ-98% מפְרגאבּאלין מסומן רדיאקטיבי נמצאו בשתן ללא שינוי. המטבוליט העיקרי הוא N-מתיל -פְרגאבּאלין.
הפרשה:
פְרגאבּאלין מופרש ממחזור הדם הסיסטמי על ידי הכליות ללא שינוי. הקלירנס הכלייתי של פְרגאבּאלין הוא 73mL/minute.
אינטראקציות תרופתיות

לא ידוע על אינטראקציות פרמקוקינטיות in Vivo. אך קיימות אינטראקציות עם אופיואידים (למשל אוקסיקודון) מפני שפְרגאבּאלין הוא סינרגיסטי עם אופיאטים במנות נמוכות, עם בנזדיאזפינים (למשל לוראזפאם), ברביטורטים, אלכוהול וחומרים אחרים המדכאים את מערכת העצבים המרכזית. פחות מומלצת לנטילה עם בקלוסל/בקלופן – ראו מאפיינים בנפרד.
אינטראקציות תרופתיות > הריון

פְרגאבּאלין סווג בקטגוריה C של התרופות בהריון (לא ניתן לשלול שהתרופה מזיקה) – לפי הסיווג של FDA.
בבעלי חיים נמצאו שיעורים מוגברים של פגמים מבניים אצל עוברים וביוטיים אחרים של טוקסיות התפתחותית בנוגע לתמותה, עיכוב גדילה, ותפקוד מערכות העצבים והפוריות. מחקרים על חיות הדגימו חציית של התרופה את השיליה והראו סיכון מוגבר לטרטוגניות מתווכת על ידי זכרים.
אין נתונים מוכחים אצל האדם. יש לשקול פְרגאבּאלין בזמן הריון אך ורק אם אין חלופות ובהתאם למאזן סיכון-תועלת.
שימוש לרעה

פרגאבאלין נחשבה תרופה עם פוטנציאל נמוך לשימוש לרעה או לתלות (התמכרות) ולפיכך היא מסווגת בקבוצת V ברשימת התרופות של מנהל לפיקוח על סמים של משרד המשפטים של ארצות הברית. הפוטנציאל לשימוש לרעה (abuse) ולהתמכרות נחשב פחות מעט מזה של הבנזודיאזפינים וגבוה יותר משל גאבאפנטין, שפעילותו קטנה יותר. עם זאת, נרשמה עליה איטית של משתמשים לרעה בארצות הברית. רופאים וחוקרים בבריטניה ובקנדה מדווחים על שכיחות גוברת של התמכרות לתרופה אצל אנשים שהתמכרו לאופיאטים ועל הימצאות גוברת של תרופות ממשפחה זו (גאבאפנטינואידים) בבדיקות אחרי-מוות של אנשים שמתו ממנת יתר של הרואין. עקב החשש לשימוש לא חוקי גובר בתרופה במקביל לתפוגת הפטנט וירידת המחיר, קראו רופאים אלה להגבלת הפצתה כסם ממכר.
ראו גם

שיכוך כאב
הערות שוליים

↑   במאגר התרופות, אגף הרוקחות, משרד הבריאות
↑  "ח פיננסי של חברת פייזר
↑  פייזר בע"מ, עלון לצרכן - ליריקה, באתר משרד הבריאות - מאגר התרופות, ‏10/2017
↑  Graeme J. Sills, The mechanisms of action of gabapentin and pregabalin, Current Opinion in Pharmacology 6, 2006-02, עמ' 108–113 doi: 10.1016/j.coph.2005.11.003
↑  U. Bonnet, N. Scherbaum, How addictive are gabapentin and pregabalin? A systematic review, European Neuropsychopharmacology 27, 2017-12, עמ' 1185–1215 doi: 10.1016/j.euroneuro.2017.08.430
↑  Stefania Chiappini, Fabrizio Schifano, A Decade of Gabapentinoid Misuse: An Analysis of the European Medicines Agency’s ‘Suspected Adverse Drug Reactions’ Database, CNS Drugs 30, 2016-07-01, עמ' 647–654 doi: 10.1007/s40263-016-0359-y
↑  Des Spence, Bad medicine: gabapentin and pregabalin, BMJ (Clinical research ed.) 347, 2013-11-08, עמ' f6747 doi: 10.1136/bmj.f6747
↑  Robin Lennox, Dee Mangin, Gabapentin misuse, Canadian Medical Association Journal 191, 2019-01-14, עמ' E47–E47 doi: 10.1503/cmaj.180599
↑  Katie Forster, Pregabalin: Doctors call for 'new Valium' to be restricted amid sharp rise in abuse, Independent, ‏30/06/2017
הבהרה: המידע בוויקיפדיה נועד להעשרה בלבד ואינו מהווה ייעוץ רפואי.
חפיסת כמוסות ליריקה של 150 מ"ג בפינלנד
תעלת סידן תלוית מתח. אתר הקישור של פרגבלין מוצג בצבע אדום.
קבוצת עליבאבא

| --- | --- |


 נתונים כלליים
 סוג:  חברה ציבורית, NYSE:BABA
 בורסה:  הבורסה לניירות ערך בניו יורק (BABA)  הבורסה לניירות ערך בהונג קונג (25 בנובמבר 2019–9988) 
 מייסדים:  ג'ק מא (יוּן)
 תקופת הפעילות:  נוצרה כחברה 1999 – הווה
 חברות בנות:  קבוצת לזדה  עיתון הבוקר של דרום סין  UCWeb  AGTech Holdings Limited  AutoNavi Holdings Limited  טאובאו  alibaba.com  יואוקו 
 מיקום המטה:  Binjiang District 
 משרד ראשי:  האנגג'ואו, הרפובליקה העממית של סין סין
 בעלות:  ג'ק מא
 ענפי תעשייה:  מסחר אלקטרוני 
 מוצרים עיקריים:  שירותי מסחר מקוון, פורטלי קניות ושתוף, מחשוב ענן
 שווי שוק:  230.07 מיליארד דולר (29 בינואר 2025)
 הכנסות:  15.14 מיליארד דולר (2016)
 רווח תפעולי:  89,678,000,000 רנמינבי (נכון ל־2021) 
 רווח:  143,284,000,000 רנמינבי (נכון ל־2021) 
 הון עצמי:  937,470,000,000 רנמינבי (נכון ל־2021) 
 יו"ר:  ג'ק מא
 מנכ"ל:  ג'וזף צאי 
 עובדים:  46,228 (יוני 2016)
  
 www.alibaba.com
 
משרדי החברה בהאנגג'ואו
קבוצת עַליבּאבּא (באנגלית: Alibaba Group, בסינית מפושטת: 阿里巴巴集团, בסינית מסורתית: 阿里巴巴集團, פִּין-יִין: Ālǐbābā Jítuán, ‏NYSE: BABA) היא חברת מסחר אלקטרוני סינית שבסיסה בהאנגג'ואו, הנותנת שירותי תשלום מקוון, פורטלים בין חברות, פורטלי חיפוש קניות ושירותי מחשוב ענן. בין אתרי הקבוצה הפופולריים ביותר ניתן למנות את "עלי אקספרס" (AliExpress).
בשנת 2012 שני פורטלים מצליחים של הקבוצה גילגלו העברות של כ־170 מיליארד דולר, ערך גדול יותר משל "eBay" ושל "Amazon" יחדיו באותה התקופה. כ־80% מהקניות המקוונות בסין נעשות דרך אתרי הקבוצה.
עיקר הפעילות של החברה בסין. בשנת 2005 קנתה "Yahoo!" 39% ממניות החברה תמורת מיליארד דולר במזומן. אילו הייתה "יאהו" מחזיקה בכל מניותיה עד להנפקה הראשונה שבוצעה ב־2014 היו אלו שוות כ־92 מיליארד דולר.
בספטמבר 2014 ביצעה הקבוצה את ההנפקה הראשונה הגדולה בהיסטוריה בבורסה לניירות ערך בניו יורק, אשר הצליחה לגייס 25 מיליארד דולר, לאחר ההנפקה הוערך שווי החברה בכ־231 מיליארד דולר. במאי 2018 כבר הייתה שווה כ־507 מיליארד.
היסטוריה

פרק זה לוקה בחסר. אנא תרמו לוויקיפדיה ו.
קבוצת עליבאבא הוקמה על ידי ג'ק מא, שייסד אותה בעזרת 60,000 דולר שגייס מכ-80 חברים. בשנת 2010 קבוצת עליבאבא השיקה את "עלי אקספרס", שירות סחר אלקטרוני המורכב ברובו מעסקים סינים קטנים המציעים מוצרים לקהל בינלאומי.
היסטוריה > רכישות

רכישה עצמית – במאי 2012 רכשה עליבאבא חזרה 20% מהמניות של עצמה מיאהו, בשווי של 7.1 מיליארד דולר (24% ממניותיה נותרו באחזקת יאהו).
היסטוריה > 2014

במחצית הראשונה של 2014 לקראת ההנפקה הראשונית (IPO) המתוכננת, ביצעה עליבאבא סבב רכישות עצום בגודלו המוערך בכ-5 מיליארד דולר.
במרץ 2014 רכשה עליבאבא את מניות השליטה בחברת ChinaVision Media Group תמורת 804 מיליון דולר.
באפריל 2014 רכשה עליבאבא כ־16% ממניות של Youku (שירות דומה ליוטיוב) בשווי 1.2 מיליארד דולר.
במהלך השנה לפני ההנפקה השקיעה 50 מיליון דולר בחברה Peel Technologies.
ביוני 2014 קנתה הקבוצה כ־50% מקבוצת הכדורגל גואנגג'ואו אוורגראנד בכ־192 מיליון דולר.
ביוני 2014 רכשה עליבאבא את יתרת 36% מהמניות של חברת "UCWeb" שעדיין לא היו בידיהם. גובה העסקה לא פורסם.
במהלך השנה השקיעה 692 מיליון דולר בחברת "InTime Retail"
במהלך השנה השקיעה 250 מיליון דולר בחברת "Lyft"
במהלך השנה השקיעה ‏250 מיליון דולר בחברת "SingPost"
היסטוריה > 2015

בפברואר 2015 השקיעה 590 מיליון דולר ביצרנית הסמארטפונים "Meizu"
במרץ 2015 השקיעה כ־200 מיליון דולר בחברת "Snapchat", השקעה שהעמידה את שווי החברה על כ־15 מיליארד דולר
בדצמבר 2015 רכשה את "South China Morning Post" תמורת 266 מיליון דולר
היסטוריה > 2016

באפריל פורסם כי עליבאבא השקיעה מיליארד דולר בקבוצת "לאזאדה" (אנ')
היסטוריה > הנפקה

בספטמבר 2014 הונפקה החברה בבורסה לניירות ערך בניו יורק.
אף על פי שהערכות אנליסטים לפני ההנפקה ניבאו הנפקה גדולה ומשמעותית, גם האופטימיים ביותר חזו הנפקה של פחות מ־21 מיליארד. בפועל ההנפקה גייסה 25 מיליארד דולר, מה שהפך אותה להנפקה הגדולה בהיסטוריה, בפער ניכר מהמקום השני של בנק סין לחקלאות שגייס 22.1 מיליארד דולר ב־2010.
בהנפקה מכרה יאהו, כפי שסוכם מראש, 122 מיליון מניות ונשארה עם אחזקה של 16.3%, ממכירה זו הרוויחה יאהו כ־8.3 מיליארד דולר.
בשלהי שנת 2021 החברה ספגה קנסות בסך מיליארדי דולרים מהממשל הסיני, בטענה כי היא פועלת באופן מונופוליסטי בסין, לצד צעדי אכיפה משמעותיים נוספים של הממשל הסיני, כתוצאה מכך, המניה של החברה ירדה בשיעור של כשבעים אחוז מהשיא שנקבע בתחילת שנת 2021, שווי החברה נחתך בכחמש מאות מיליארד דולר במצטבר, מחיקת הערך הגדולה מאז ומעולם בהיסטוריית שוק ההון.
קבוצת עליבאבא הסינית הודיעה במרץ 2023 כי היא מתכננת לפצל את האימפריה העסקית שלה, בשווי 220 מיליארד דולר, לשש יחידות שיפעלו ויגייסו כספים בנפרד, ובחנה את האפשרות של הנפקתן.